วิป 3 ฝ่าย เห็นชอบ งดการประชุมสภา 2 สัปดาห์
นายวิรัช รัตนเศรษฐ ประธานคณะกรรมการประสานงานพรรคร่วมรัฐบาล (วิปรัฐบาล) เปิดเผยภายหลังการประชุมวิป 3 ฝ่าย ประกอบด้วย วิปฝ่ายค้าน วิปรัฐบาลและวิปวุฒิสภา โดยมีนายชวน หลีกภัย ประธานรัฐสภา เป็นประธานการประชุม ว่า ประธานรัฐสภาได้แจ้งว่าจะของดการประชุมสภา 2 สัปดาห์แล้วให้กลับมาประชุมในช่วงวันที่ 29 -30 กรกฎาคม 2564 และงดการประชุมในส่วนของคณะกรรมาธิการสามัญทุกคณะ รวมถึงคณะกรรมาธิการวิสามัญด้วย ซึ่่งยกเว้นคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ 2565 และคณะกรรมาธิการวิสามัญร่างพระราชบัญญัติรัฐธรรมนูญแห่งราชอาณาจักรไทย แก้ไขเพิ่มเติม ซึ่งตนเองได้ชี้แจงต่อที่ประชุมเกี่ยวกับการประชุมคณะกรรมาธิการวิสามัญพิจารณาร่างพระราชบัญญัติงบประมาณรายจ่ายประจำปีงบประมาณ 2565 โดยการชี้แจงจากหน่วยงานต่างจังหวัดจะใช้ระบบซูม 100% ส่วนหน่วยงานในกรุงเทพมหานคร จะให้หัวหน้าหน่วยงานเพียงคนเดียวเข้ามาในห้องประชุมชี้แจงและใช้ระบบซูมจากทีมงาน ทั้งนี้ ที่ประชุมได้พูดถึงกรณีที่มีนายณัฐชา บุญไชยอินสวัสดิ์ ส.ส.ก้าวไกล ติดเชื้อโควิด -19 โดยได้ตรวจสอบไทม์ไลน์เพื่อตรวจสอบว่าใครที่คิดว่าอยู่ในกลุ่มเสี่ยงบ้างจะได้เร่งรัดตรวจสอบ อย่างไรก็ตาม เห็นว่ายังไม่จำเป็นถึงขั้นให้ ส.ส.ทุกคนที่อยู่ในห้องประชุมไปตรวจโควิด -19 เพราะเท่าที่สังเกต นายณัฐชาไม่ได้เดินมาในซีก ส.ส. รัฐบาล ด้านนายสุทิน คลังแสง ประธานวิปฝ่ายค้าน กล่าวว่า ฝ่ายค้านยินดีให้ความร่วมมือกับรัฐบาลและ ศบค. แต่เห็นว่าหากครบ 14 วันแล้ว สถานการณ์ยังไม่จบหรือเบาลงจะทำอย่างไร เพราะหากจะใช้วิธีงดประชุมแบบนี้ต่อไปคงไม่เป็นผลดี โดยในช่วงนี้จะต้องหามาตรการให้พร้อมที่สุดเพื่อรับมือ ทั้งนี้ ยืนยันว่าในส่วนของการอภิปรายไม่ไว้วางใจฝ่ายค้านยังคงมีการเตรียมการและพร้อมที่จะยื่นเพื่อเป็นการถ่วงดุลและตรวจสอบ ซึ่งใช้เวลาไม่นานคาดว่าไม่เกินกลางเดือนสิงหาคมนี้จะสามารถยื่นญัตติได้